RO Jurnalul Oficial al Uniunii Europene L 31/1

REGULAMENTUL (UE) 2016/156 AL COMISIEI

din 18 ianuarie 2016

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru boscalid, clotianidin, tiametoxam, folpet și tolclofos-metil din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime de reziduuri (LMR) pentru boscalid, clotianidin, tiametoxam și tolclofos-metil au fost stabilite în partea A din anexa III la Regulamentul (CE) nr. 396/2005. Pentru folpet, LMR au fost stabilite în anexa II și în partea B din anexa III la regulamentul respectiv.

(2) Pentru boscalid, Autoritatea Europeană pentru Siguranța Alimentară (EFSA), denumită în continuare „autoritatea”, a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Autoritatea a propus modificarea definiției reziduului. Aceasta a concluzionat că, în ceea ce privește toate LMR aflate în curs de evaluare, anumite informații nu erau disponibile și că este necesară o analiză suplimentară din partea responsabililor cu gestionarea riscurilor. Autoritatea a menționat că se preconizează un potențial de acumulare a reziduurilor de boscalid în culturile incluse într-un sistem de rotație. Aceasta a calculat LMR care iau sau nu iau în considerare acest potențial de acumulare, urmând ca responsabilii cu gestionarea riscurilor să aleagă opțiunea adecvată. Întrucât nu există riscuri pentru consumatori, LMR ar trebui stabilite în anexa II la Regulamentul (CE) nr. 396/2005 la nivelul identificat de autoritate, care ia în considerare potențialul de acumulare. Aceste LMR vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(3) Pentru clotianidin, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Aceasta a recomandat reducerea LMR pentru nucile Pecan, papaia, cartofi, tomate, ardei, pătlăgele vinete, porumb dulce, conopidă, brasicacee (frunze), salată, asmățui, fasole (proaspătă, fără păstaie), mazăre (proaspătă, fără păstaie), linte proaspătă, semințe de bumbac, boabe de sorg, cacao și rădăcini de cicoare. Pentru alte produse, autoritatea a recomandat creșterea sau menținerea LMR existente. Aceasta a concluzionat că, în ceea ce privește LMR pentru citrice, cireșe, struguri de masă și de vin, căpșuni, ananas, pepeni galbeni, pepeni verzi, gulii și scarolă, anumite informații nu erau disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(4) Pentru tiametoxam, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (4). Autoritatea a propus modificarea definiției reziduurilor și a recomandat reducerea LMR pentru nuci Pecan, fructe semințoase, piersici, măsline de masă, banane, papaia, cartofi, gulii furajere, porumb dulce, conopidă, varză de Bruxelles, varză cu căpățână, brasicacee (frunze), fasole (proaspătă, cu și fără păstăi), mazăre (proaspătă, fără păstaie), linte proaspătă, leguminoase, semințe de in, arahide, semințe de mac, semințe de susan, semințe de floarea soarelui, semințe de rapiță, boabe de soia, semințe de muștar, semințe de bumbac, semințe de dovleac, șofrănaș, limba-mielului, camelină, semințe de cânepă, ricin, măsline pentru ulei, boabe de ovăz, boabe de secară, cacao, sfeclă de zahăr, porcine (mușchi, ficat, rinichi), bovine (mușchi, ficat, rinichi), ovine (mușchi, ficat, rinichi) și caprine (mușchi, ficat, rinichi). Pentru alte produse, autoritatea a recomandat creșterea sau menținerea LMR existente. Aceasta a concluzionat că, în ceea ce privește LMR pentru citrice, caise, cireșe, struguri de masă și de vin, căpșuni, ananas, pepeni galbeni, pepeni verzi și scarolă, anumite informații nu erau disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(5) Pentru folpet, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (5). Autoritatea a propus modificarea definiției reziduului. Ea a recomandat creșterea sau menținerea LMR existente pentru anumite produse. Autoritatea a concluzionat că, în ceea ce privește LMR pentru căpșuni, măsline de masă, cartofi, ridichi, barba-caprei, tomate, pepeni galbeni, măsline pentru ulei, boabe de orz, boabe de grâu, hamei (uscat), păsări de curte (carne, grăsime și ficat) și ouăle de păsări, anumite informații nu erau disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR pentru usturoi, ceapă, ceapă eșalotă, ceapă de primăvară, gulii, salată, scarolă, spanac și fasole (proaspătă, fără păstaie), nu erau disponibile informații și că este necesară o analiză suplimentară din partea responsabililor cu gestionarea riscurilor. LMR pentru aceste produse ar trebui stabilite la limita specifică de determinare.

(6) Pentru tolclofos-metil, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (6). Autoritatea a recomandat menținerea LMR pentru cartofi. Aceasta a concluzionat că, în ceea ce privește LMR pentru ridichi, broccoli, conopidă, varză de Bruxelles, varză cu căpățână, fetică, salată, scarolă (cicoare cu frunze întregi), creson, Barbarea verna, rucolă, muștar vânăt și frunze și lăstari de Brassica spp., anumite informații nu erau disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR pentru gulii furajere, napi, varză chinezească, kale, gulii, țelină, porcine (mușchi, grăsime, ficat, rinichi), bovine (mușchi, grăsime, ficat, rinichi), ovine (mușchi, grăsime, ficat, rinichi), caprine (mușchi, grăsime, ficat, rinichi), păsări de curte (mușchi, grăsime, ficat), lapte (de bovine, de ovine și de caprine) și ouă de păsări, nu erau disponibile informații și că este necesară o analiză suplimentară din partea responsabililor cu gestionarea riscurilor. LMR pentru aceste produse ar trebui stabilite la limita specifică de determinare.

(7) În ceea ce privește produsele pentru care nu este autorizată utilizarea produsului de protecție a plantelor în cauză și pentru care nu există toleranțe la import sau limite maxime de reziduuri Codex (CXL), LMR ar trebui stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(8) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de determinare.

(9) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(10) Partenerii comerciali ai Uniunii au fost consultați cu privire la noile LMR prin intermediul Organizației Mondiale a Comerțului, iar observațiile lor au fost luate în considerare.

(11) Prin urmare, Regulamentul (CE) nr. 396/2005 ar trebui modificat în consecință.

(12) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR și pentru care informațiile arată că se menține un nivel ridicat al protecției consumatorilor.

(13) Înainte ca LMR modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR.

(14) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de modificările aduse prin prezentul regulament, continuă să se aplice produselor care au fost produse înainte de 26 august 2016.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Regulamentul se aplică de la 26 august 2016.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 18 ianuarie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) EFSA, 2014. Reasoned opinion on the review of the existing maximum residue levels (MRLs) for boscalid according to Article 12 of Regulation (EC) No 396/2005 [Aviz motivat privind reexaminarea actualelor limite maxime de reziduuri (LMR) pentru boscalid în conformitate cu articolul 12 din Regulamentul (CE) nr. 396/2005]. EFSA Journal 2014;12(7):3799, 127 p.

(3) EFSA, 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005 [Aviz motivat privind reexaminarea actualelor limite maxime de reziduuri (LMR) pentru clotianidin și tiametoxam în conformitate cu articolul 12 din Regulamentul (CE) nr. 396/2005]. EFSA Journal 2014;12(12):3918, 120 p. doi:10.2903/j.efsa.2014.3918.

(4) EFSA, 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005 [Aviz motivat privind reexaminarea actualelor limite maxime de reziduuri (LMR) pentru clotianidin și tiametoxam în conformitate cu articolul 12 din Regulamentul (CE) nr. 396/2005]. EFSA Journal 2014;12(12):3918, 120 p. doi:10.2903/j.efsa.2014.3918.

(5) EFSA, 2014. Reasoned opinion on the review of the existing maximum residue levels (MRLs) for folpet according to Article 12 of Regulation (EC) No 396/2005 [Aviz motivat privind reexaminarea actualelor limite maxime de reziduuri (LMR) pentru folpet în conformitate cu articolul 12 din Regulamentul (CE) nr. 396/2005]. EFSA Journal 2014;12(5):3700, 55 p.

(6) Autoritatea Europeană pentru Siguranța Alimentară, 2014. Reasoned opinion on the review of the existing maximum residue levels (MRLs) for tolclofos-methyl according to Article 12 of Regulation (EC) No 396/2005 [Aviz motivat privind reexaminarea actualelor limite maxime de reziduuri (LMR) pentru tolclofos-metil în conformitate cu articolul 12 din Regulamentul (CE) nr. 396/2005]. EFSA Journal 2014;12(12):3920, 42 p.